
Xenoösztrogénbontó baktériumok izolálása és azonosítása

A természetben előforduló szerves mikroszennyezők (pl.: gyógyszerek és gyógyszer maradványok, tisztítószer adalékanyagok) vizsgálatát megnehezítik szorpciós és akkumulációs tulajdonságaik, illetve a környezetben fellelhető alacsony koncentrációjuk, noha komoly egészségügyi problémákat okozhatnak. Ezen szennyezők csoportjába tartoznak endokrin diszruptor vegyületek is, melyek a hormonrendszer normál működését változtathatják meg. Három ilyen vegyület (xenoösztrogének) biológiai bontását vizsgáltuk.

Munkánk során budapesti tisztított szennyvíz mintából olyan baktériumokat izoláltunk, melyek biszfenol-A, nonilfenol és 17ß-ösztradiol bontására képesek lehetnek. Szennyvíz mintánkat a vizsgált vegyületeket egyedüli szénforrásként tartalmazó, szelektív tápagarra szélesztettük, onnan baktériumokat izoláltunk és a törzseket 16S rRNS génjeik alapján azonosítottuk. Teszteltük az izolált törzsek antibiotikumokra való érzékenységét (13 antibiotikum), emellett irodalmi adatok alapján végeztük a baktériumok genomjának elemzését, olyan gének csoportjait keresve, melyek az aromás vegyületek bontásában részt vehetnek.

Az azonosított baktériumok mindegyike a Proteobacteria törzs Gammaproteobacteria osztályába tartozik (22 különböző faj). Többségük az Enterobacteriacea család tagja, pl.: Klebsiella, Citrobacter, Enterobacter, Escherichia nemzetségek, de megjelentek az Acinetobacter és Pseudomonas nemzetségek képviselői is. A baktérium fajok nagy része fakultatív kórokozónak bizonyult.
A törzsek a sejtfal bioszintézis gátló antibiotikumokra bizonyultak a legérzékenyebbnek, de számos általunk használt antibiotikumra a törzsek jelentős része rezisztenciát mutatott.
Az aromás metabolikus gének vizsgálata során 14 metabolikus útvonalat azonosítottunk, melyek részt vehetnek a vizsgált endokrin diszruptorok bontásában. Ezek közül a bifenil lebontó útvonal tűnt legmeghatározóbbnak, melynek génjei a fajok 86 százalékában megtalálhatók.
Kórokozó tulajdonságuk miatt a törzsek nem használhatók bioremediációs célokra, ezért továbblépésként természetes környezetekből (pl.: Duna) próbálunk meg izolálni.



